Dieu u Dieus

Da Khalil Gibran, translaziun Reto Capeder

Sin ils stgalims dal tempel da la citad da Kilafis steva in sofist e predegiava l’existenza da plirs Dieus. Ils carstgauns pensavan per sasezs: "Quai savain nus gia daditg, na vivan els betg cun nus e suondan nus, nua che nus giain?"
Suenter curt temp steva in auter predicatur sin la plazza da fiera e scheva al pievel: "I na dat nagin Dieu!" Blers che al han udì, sa legravan da quest messadi, perquai ch’els temevan ils Dieus.
Curt temp pli tard cumpara in auter um che discurriva cun ina gronda eloquenza: "I dat sulettamain in Dieu! Ils carstgauns èn sa snuids, perquai ch’els temevan ussa la sentenzia d’in sulet Dieu dapli che quella da plirs Dieus. 
Suenter in mument vegn in auter predicatur e cloma: "I dat trais Dieus, che avdan sur ils vents sco in sulet Dieu; els han ina buna mamma, ch’è a medem temp lur consorta e sora."
Qua eran tuts confortads, perquai ch’els schevan: "Trais Dieus en in sulet Dieu vegnan bain a sa cuntradir en lur giudicats da noss putgads e la mamma misericordaivla vegn ad embratschar nus carstgauns flaivels ed ad esser nossa intercessura."
E fin il di dad oz sa dispitan ils carstgauns da la citad da Kilafis, sch’i dettia blers Dieus, in Dieu, u schizunt nagin Dieu u schizunt trais Dieus en in Dieu cun ina mamma misericordaivla.